钦定古今图书集成/历象汇编/历法典/第078卷 > 新法历引 > 割圆
## 钦定古今图书集成/历象汇编/历法典/第078卷 > 新法历引 > 割圆

割圜，古法亦即以圜求圜之意。但古法设弧以求弦矢，款目四十馀项，颇为艰繁。新法易之以表，开卷即得。盖因圜形之弧与角，总代以直线数种，稽其数名为《八线表》云。夫圜形半径为本规六平分之通弦。若二半径各自乘之，并而开方，可得本规四平分之通弦。用几何诸法，又可得各度分之通弦。其各弧及其通弦折半，乃得正弦。正弧有弦，弧即有其矢矣，故矢不另立表也。通弦之外有切线、割线，通弦全在规内，切线全在规外，线从规心出于规周之外，则为割线。然而弧有正、有馀。弦、矢、切、割四者，因亦各有正、馀。如一象限为本表之限，或于限内取几何度，谓为正弧，其或逾九十度者，即谓之馀矣。正馀各有弦、矢割切四线，都为八线也。